সিরিজে সমতা ফেরানোর লড়াই ছিল ভারতীয় ক্রিকেটারদের সামনে। মনে করা হয়েছিল ইংল্যান্ডে ব্যতিক্রমী তাপপ্রবাহ আর শুকনো, খটখটে আবহাওয়ায় লর্ডসে সুবিধা পাবেন বিরাট কোহলিরাই।
কিন্তু দু’দিনের বৃষ্টিতে রাতারাতি বদলে গেল সমস্ত হিসেব-নিকেশ। মেঘলা আবহাওয়ার ফায়দা তুলে, নিয়ন্ত্রিত সুইংয়ে ভারতীয় ব্যাটসম্যানদের নাভিশ্বাস তুলে দিলেন জেমস অ্যান্ডারসন-ক্রিস ওকস’রা। ইংরেজ পেসারদের দাপটে কোণঠাসা ভারত। প্রথমদিন বৃষ্টির জন্য খেলা শুরু করাই যায়নি। দ্বিতীয় দিন খেলা হল মাত্র ৩৫.২ ওভার। তাতেই বেরিয়ে পড়ল ভারতীয় ব্যাটিংয়ের কঙ্কালসার চেহারা। ফের প্রকট হয়ে পড়ল, বল নড়লেই বিপদ। সুইংয়ের বিরুদ্ধে ভারতীয়দের অস্বস্তি চোখে আঙুল দিয়ে দেখিয়ে দিলেন অ্যান্ডারসন। ভারত শেষ হয়ে গেল মাত্র ১০৭ রানে। অ্যান্ডারসনের পাঁচ উইকেট।
যেটুকু লড়াই করার, করলেন একমাত্র কোহলি। ২৩ রানের মাথায় ওকসের বলে স্লিপে ক্যাচ দিয়ে বেঁচেছিলেন। কিন্তু এজবাস্টনের মতো সুযোগ কাজে লাগাতে পারলেন না। ফিরলেন পরের বলেই। ৮৪/৭ অবস্থায় ভারতকে দেখে ইংল্যান্ডের প্রাক্তন অধিনায়ক মাইকেল ভনের টুইট, ‘এজবাস্টনে ৮৬/৭ থেকে ঘুরে দাঁড়িয়ে আমরা জিতেছিলাম। ভারত এই ম্যাচ জিতলে সেটা হবে দুর্দান্ত জয়’। পরীক্ষা এবার মহম্মদ শামিদের।